Det skal være slut med at gasse unødigt op og drøne ned gennem en stille gade med en tung fod på sømmet eller håndtaget vredet helt i bund.

Hvis folk betaler mange penge for en bil, der forurener rigtig meget med støj, så må de også acceptere, at der er steder og tidspunkter, hvor de ikke kan fyre den af for fulde gardiner Kåre Press-Christensen, Det Økologiske Råd

I fremtiden skal larm fra motorcykler og biler bekæmpes med særlige zoner, hvor ejere af de mest støjende køretøjer skal straffes, hvis motor eller udstødning larmer for meget.

Læs også : INTERAKTIV GRAFIK: Så meget må din motor larme

Sådan lyder et nyt forslag fra interesseorganisationen Det Økologiske Råd.

- Kommunerne skal kunne lave stillezoner i byer eller større byområder, hvor man kan stille krav til, hvor meget trafikken må støje, siger seniorrådgiver Kåre Press-Christensen.

Bøder for unødig støj

Det er især dyre sportsvogne og potente motorcykler, der ifølge køretøjernes typegodkendelser lovligt må larme langt over gennemsnittet, som forslaget vil ramme, forklarer Kåre Press-Christensen.

Juridisk kan det blive svært at håndhæve, for mens alle biler har et speedometer, så har de færreste biler en støjmåler Torben Lund Kudsk, FDM

- Hvis folk betaler mange penge for en bil, der forurener rigtig meget med støj, så må de også acceptere, at der er steder og tidspunkter, hvor de ikke kan fyre den af for fulde gardiner, fordi det går ud over folks nattesøvn, siger Kåre Press-Christensen.

SÅDAN LYDER FORSLAGET: Ved at tilføje en specifik paragraf i Miljøbeskyttelsesloven tillades, at kommuner kan registrere byer eller større sammenhængende strækninger i byer som stillezoner.

Fra 2020 må motorkøretøjer ikke støje over 80 decibel i nattetimerne dvs. kl. 22-06.

Fra 2023 må motorkøretøjer ikke støje over 85 decibel i dagtimerne dvs. kl. 06-22.

Reglerne håndhæves via retningsbestemte mikrofoner/kameraer i lygtepæle.

Kommunerne afholder udgifter til skiltning og overvågning.

Politiet varetager overtrædelser. Kilde: Det Økologisk Råd

Helt konkret foreslår Det Økologiske Råd, at det i fremtiden skal være muligt for kommuner at oprette særlige zoner, hvor bilister eller motorcyklister kan få bøder, hvis de larmer mere end 80 decibel om natten og 85 decibel i dagtimerne.

Det betyder, at de mest støjende køretøjer skal "listes" roligt igennem zonerne eller må køre en bue uden om bestemte boligområder, forklarer seniorrådgiveren.

Læs også : Trafikstøj: Lovligt at larme mere end Roskilde Festival

- Man kan eksempelvis køre en motorcykel, så den støjer rigtig meget. Men man kan også køre, så den ikke støjer så meget. De her krav vil betyde, at man i følsomme områder særligt i nattetimerne er nødt til at køre, så man ikke støjer for meget, siger Kåre Press-Christensen.

Bilister: Kan blive svært at håndhæve

Hos bilisternes interesseorganisation, FDM, er man umiddelbart positivt stemt over for ideen om, at kommuner på sigt kan begrænse motorstøjen i bestemte områder.

- Det er rigtig vigtigt, at der bliver sat fokus på støjen, som udover at være en irritationsfaktor også påvirker vores sundhed negativt. Vi har som bilister også en interesse i, at vores mobilitet foregår på en måde, så det generer færrest muligt, siger afdelingschef Torben Lund Kudsk.

Selvfølgelig vil der være nogle, som kan blive ramt af det her forslag. Men så må folk lave tiltag, så de kan få dæmpet deres køretøj, køre med meget lav gas og ikke gasse op ved gearskift Hans Henrik Jørgensen, Danske Motorcyklister

For ejerne af ganske almindelige personbiler vil decibelgrænserne i forslaget ikke blive et problem, vurderer FDM-chefen.

- Langt de fleste biler vil uden problemer kunne overholde en grænse på 80 decibel. Så er der nogle enkelte meget motorstærke sportsvogne tilbage, som kan støje rigtig meget, hvis man udnytter motoren, og det skal man selvfølgelig ikke gøre inde i byen, siger han.

Læs også : Trafikstøj: Lovligt at larme mere end Roskilde Festival

- Så for FDM er det en udmærket målsætning, at man får skilt de få fra, så de ikke generer de mange, fortsætter han.

Det Økologiske Råds forslag er blandt andet inspireret af forsøg i Canada, hvor man har koblet retningsbestemte mikrofoner på stærekasser, så de kan måle både fart og lyd.

Torben Lund Kudsk er dog skeptisk over for, om stillezonerne kan håndhæves effektiv.

- Teoretisk set synes vi, det er en udmærket idé. Men juridisk kan det blive svært at håndhæve, for mens alle biler har et speedometer, så har de færreste biler en støjmåler. Så rent lavpraktisk bliver det vanskeligt for bilisten at vide, om man overholder reglerne, siger han.

Tror du, bilister vil respektere stillezoner?